Ouers veg verbete om vierjarige te red | Maroela Media
Ruan Wolhuter. Foto: Verskaf
'n Egpaar van Pretoria is in 'n wedloop teen tyd gewikkel om vir hul vierjarige seuntjie, wat aan 'n seldsame siekte ly, 'n beenmurgskenker te kry.
Ruan Wolhuter was net nege maande oud toe hy met Langerhans-selsindroom (LCH) gediagnoseer is, 'n seldsame kanker wat veroorsaak dat sy liggaamselle sy immuunstelsel aanval. Hanli, Ruan se ma, het aan Maroela Media vertel hul stryd teen die siekte het in Junie 2012 begin.
"Ruan het 'n uitslag op sy vel gekry, veral op sy kopvel en tussen sy boudjies. Dit het soos ekseem gelyk en ons was nie juis bekommerd daaroor nie," sê Hanli. Hulle is nietemin met Ruan dokter toe waar 'n velbiopsie die LCH-diagnose bevestig het.
Ruan moes dadelik chemo-behandeling ontvang en in 'n stadium het dit gelyk asof die siekte opgeklaar het, maar 'n paar maande later was dit terug en meer aggressief.
"Ruan was gedurig in die hospitaal en het chemo en bestraling ontvang," sê sy. "Hy is ook op kortisoonbehandeling wat veroorsaak dat sy gesiggie koeëlrond is. Hy was nooit regtig gesond nie en moes maar nog altyd mediese behandeling ontvang."
In Augustus vanjaar het dokters gesê die enigste hoop is om Ruan se immuunstelsel te "herlaai" deur middel van 'n beenmurgoorplanting. "Hulle het my en my man getoets om te kyk of een van ons 'n gepaste skenker kan wees en ons behoort binnekort die uitslae te hê. Die kans dat die ouers egter 'n gepaste skenker vir 'n kind is, is baie skraal," sê Hanli.
Ruan Wolhuter tydens 'n onlangse familievakansie. Foto: Verskaf
Sy verduidelik dat die volgende stap is om deur die nasionale beenmurgskenkerslys te soek vir 'n gepaste skenker, waarna hulle na die internasionale skenkerslys sal gaan. "Die nasionale skenkerslys is baie beperk en die kans is natuurlik beter dat daar 'n geskikte skenker in die buiteland sal wees. Maar dit beteken die prosedure sal net nóg duurder wees as wat ons verwag."
Volgens Hanli dek die gesin se mediese fonds slegs tweederdes van die beenmurgoorplanting-prosedure wat na raming sowat R1,6 miljoen sal kos. "Dit beteken ons moet nog R500 000 insamel sodat Ruan dadelik die oorplanting kan kry sodra ons 'n skenker opspoor," sê sy. Die gesin het intussen 'n Facebook-blad begin om Ruan se verhaal met potensiële donateurs te deel en is in die proses om 'n volwaardige stigting op die been te bring.
"Voorlopig gaan Ruan net aan," sê Hanli met 'n glimlag. "Hy is op 'n instandhoudings-chemo- program waarmee die siekte op die oomblik net beheer word. Hy is nog klein, so hy verstaan nie regtig dat hy siek is nie. Hy gaan net aan en speel en lag soos enige normale kleuter. Ek dink dit is juis wat ons voete op die grond hou," sê sy.
"As hy by die kleuterskool moeg raak, sal hy vir sy juffrou sê hy wil graag 'n bietjie slaap. Hy moet soms rus en kan nie altyd alles doen wat die maatjies doen nie. Maar met sy gees en sy lewenslus is daar niks fout nie."
Die Ruan Wolhuter-stigting-blad kan besoek word vir meer inligting en skenkingsbesonderhede.
Vir meer besonderhede om as 'n beenmurgskenker te registreer, besoek die Sunflower Fund se webtuiste.
Cecile · 3 jaar gelede
Ons bid dat hierdie pragtige seuntjie gou gehelp en gesond sal word!!
Mh hart bloei vir julle!! ek is op die meenmurg registry en sal sonder om te dink julle help as ek n moontlike match is!!
Ek het sopas na die lees van hierdie artikel by die Sunflower Fund geregistreer!
Mooi so julle ouens, ek het lankal aangesluit en elke persoon kan 'n verskil maak. Hoop sommer almal doen dit gou!
Rozanne · 3 jaar gelede
Ek het ook na die storie by sunflower flund geregistreer…
Baie dankie Maroela Media
Ek gaan hulle ook more kontak
Ek sal been murg skenk.
Joggir · 3 jaar gelede
Wat is 'n donateur? Is dit wat ons in Afrikaans 'n skenker noem?
Piet Pere · 3 jaar gelede
Ja jong, dis mos deesdae hoog mode om die afrikaanse woorde te vervang met engelse woorde.
Joggie · 3 jaar gelede
Wat is donateurs? Is dit wat ons in Afrikaans skenkers noem?
Waar laat toets ek my om te sien of ek dalk geskikte skenker is.
M B · 3 jaar gelede
Wens meer mense besef hoe maklik dt is om beenmurg te skenk…. dis dood eenvoudig soos om bloed te skenk. Hulle trek in die eenkant jou bloed, sit sirkuleer deur n masjien wat die beenmurg onttrek en plaas aan die anderkant weer die rea van jou bloed terug. Beenmurg skenking klink vreesaanjaend as jy nie weet wat dt is nie. Min moeite om iemans se lewe te red. Ek was self ongelukkig nie n match vir my suster wat dit nodig gehad het nie, en in SA kon ons ook nie een kry nie. Maar nou is ek geregistreer as n skenker en kan dalk eendag iemand anders help. Kontak gerus die SABMA vir inligting rondom beenmurg skenking.
Ek sal my ook laat toets. Se net hoe en waar. Iemand moet geskik wees
Mense gaan lees gerus hier wat gedoen moet word om n skenker te word. http://www.sunflowerfund.org.za/wp-content/uploads/2015/09/2015-Skenker-Inligting.pdf
Ek wou graag registreer as 'n skenker, maar kan ongelukkig nie oor die feit dat ek self kanker gehad het 15 jaar gelede. Baie sterkte aan die gesin, ek hoop regtig julle kry die regte persoon